Diari Oficial de la Generalitat Valenciana


Sumari del DOGV 7936, del 14-12-2016 (2016/9845)

ACORD de 7 de desembre de 2016, del Consell de la Sindicatura de Comptes, pel qual s'aprova la instrucció relativa a la tramesa telemàtica de convenis i de les relacions anuals dels convenis subscrits per les entitats del sector públic valencià.
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7936

Data del DOGV
:   14-12-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9845


Data del document
:   07-12-2016

Organisme emissor
:   Sindicatura de Comptes

Tipus de document
:   Acord

ACORD de 7 de desembre de 2016, del Consell de la Sindicatura de Comptes, pel qual s'aprova la instrucció relativa a la tramesa telemàtica de convenis i de les relacions anuals dels convenis subscrits per les entitats del sector públic valencià. [2016/9845]  
Antecedents  
La Llei 40/2015, d'1 d'octubre, de règim jurídic del sector públic (LRJSP) conté en el títol preliminar, capítol VI, una regulació detallada dels convenis: definició del conveni, tipus, requisits de validesa, contingut mínim, extinció i efectes de la resolució (articles 47 a 53).  
  
Així mateix, aquesta llei estableix l'obligació de les entitats del sector públic de remetre electrònicament al Tribunal de Comptes o a l'òrgan extern de fiscalització de la comunitat autònoma, segons corresponga, aquells convenis, els compromisos econòmics assumits dels quals superen els 600.000 euros.  
Igualment hauran de comunicar les modificacions, pròrrogues o variacions de terminis, alteració dels imports dels compromisos econòmics assumits i l'extinció dels convenis indicats.  
Aquesta llei també disposa que les previsions anteriorment indicades s'entendran sense perjudici de les facultats del Tribunal de Comptes o, si s'escau, dels corresponents òrgans de fiscalització externs de les comunitats autònomes, per a reclamar totes les dades, documents i antecedents que consideren pertinents en relació amb els convenis de qualsevol naturalesa i quantia.  
A fi que les entitats del sector públic valencià puguen complimentar les obligacions exposades anteriorment, cal establir la via procedimental adequada, per a la qual es dicta la instrucció corresponent. Per a facilitar l'operativitat, s'estableix per als convenis un model similar al fixat per als contractes en la instrucció aprovada pel Consell de la Sindicatura de Comptes de la Comunitat Valenciana el 14 de gener de 2016.  
  
La informació i la documentació relativa als convenis que s'han d'enviar a l'òrgan fiscalitzador es circumscriu, per raons d'eficiència i racionalitat, a aquella que aporten les dades bàsiques que permeten efectuar anàlisis preliminars per a l'exercici de les fiscalitzacions, identificar àrees de risc i seleccionar mostres per al desenvolupament dels controls; tot això, sense perjudici que l'òrgan fiscalitzador sol·licite qualsevol informació addicional que consideren convenient per a l'exercici de les seues funcions.  
També cal tenir en compte, en relació amb les entitats locals, que la regulació continguda en aquesta instrucció és plenament coherent amb el que estableix la Instrucció del Tribunal de Comptes de 24 de novembre de 2016 (BOE 295, 07.12.2016), de manera que complint amb els preceptes d'aquesta instrucció, també s'acompleixen els d'aquella.  
  
  
Article 1. Objecte  
Aquesta instrucció té per objecte regular la tramesa telemàtica per part de les entitats del sector públic valencià, tant autonòmic (incloses les universitats) com local, de la informació i documentació següent:  
  
a) Els convenis els compromisos econòmics assumits dels quals superen els 600.000 euros.  
b) Les modificacions, pròrrogues o variacions de terminis; l'alteració dels imports dels compromisos econòmics assumits i l'extinció que es produïsquen en els convenis comunicats.  
c) Relacions certificades que indiquen tots els convenis formalitzats en l'exercici precedent, siga quin siga el seu import o, si escau, les certificacions negatives de no haver-los realitzat.  
  
Article 2. Àmbit d'aplicació  
Formen part del sector públic valencià, als efectes de la present instrucció, les entitats que s'especifiquen en l'article 2.1, lletres a, b i c de la Llei 6/1985, d'11 de maig, de Sindicatura de Comptes.  
  
Article 3. Drets i garanties  
L'aplicació de la instrucció es realitzarà amb submissió a les disposicions contingudes en la Llei orgànica 15/1999, de 13 de desembre, de protecció de dades de caràcter personal, i a la resta de normes específiques que regulen la propietat intel·lectual i el tractament electrònic de la informació.  
  
Article 4. Aplicacions informàtiques que cal utilitzar per a efectuar la tramesa, segons es tracte del sector públic autonòmic o del local  
1. Les entitats del sector autonòmic, entenent per tals les compreses en les lletres a i c de l'article 2.1 de la Llei de la Sindicatura de Comptes, incloses les universitats, han de remetre telemàticament la informació i la documentació que descriuen els articles 5, 6 i 7 d'aquesta instrucció mitjançant les aplicacions informàtiques que figuren en la seu electrònica de la Sindicatura de Comptes de la Comunitat Valenciana, www.sindicom.gva.es/web/wdweb.nsf/menu/sede\_electronica.  
2. Les entitats del sector públic local remetran la informació i documentació requerida en els articles 5, 6 i 7 d'aquesta instrucció pel procediment telemàtic, a través de les aplicacions informàtiques ubicades a la Plataforma de Rendició de Comptes de les Entitats Locals, www.rendiciondecuentas.es, tal com disposa la instrucció relativa a la tramesa telemàtica al Tribunal de Comptes de convenis i de relacions anuals dels convenis subscrits per les entitats del sector públic local, aprovada pel ple d'aquest òrgan en data 24 de novembre de 2016 (BOE 295, 07.12.2016).  
  
Article 5. Documentació que s'ha d'enviar al llarg de l'exercici  
1. La remissió dels convenis en què els compromisos econòmics assumits superen els 600.000 euros es realitzarà dins dels tres mesos següents a la seua formalització, i s'aportarà una còpia certificada del document mitjançant el qual s'hagués formalitzat el conveni, així com la memòria justificativa. Així mateix, es comunicaran les dades bàsiques del conveni que se sol·liciten en l'esmentada plataforma.  
2. La comunicació de les modificacions, pròrrogues o variacions de terminis, l'alteració dels imports dels compromisos econòmics assumits i l'extinció dels convenis anteriorment indicats s'efectuarà, dins dels tres mesos següents a la data en què es produïsquen. La comunicació d'aquestes incidències es farà aportant les dades bàsiques de la incidència que s'indiquen en les aplicacions informàtiques a què es refereix l'article 4 de la present instrucció i es remetran els corresponents documents d'aprovació i, si s'escau, de formalització d'aquella.  
  
3. Així mateix s'enviaran els convenis que, pel seu import, no hagueren sigut remesos i que hagen sigut objecte de modificacions posteriors a la seua execució, quan, aïllada o conjuntament, eleven els compromisos econòmics assumits per damunt dels límits assenyalats a l'article 1.a d'aquesta instrucció, incloent-hi la documentació relativa a les esmentades modificacions. La remissió, pel que fa al conveni original, s'efectuarà telemàticament, d'acord amb el que preveu l'apartat 1 d'aquest article. Respecte de la modificació o modificacions, s'aplicarà el que disposa l'apartat 2 del mateix article.  
  
  
Article 6. Documentació que caldrà remetre amb periodicitat anual, una vegada conclòs l'exercici corresponent  
1. Les entitats del sector públic valencià i les entitats que en depenen trametran anualment una relació certificada que continga tots els convenis formalitzats en l'exercici anterior, independentment del seu import. Els organismes i les entitats del sector públic local dependents d'una altra entitat local, enviaran les seues relacions de convenis integrades en les de l'entitat de la qual depenen.  
  
2. La relació d'anual de convenis es remetrà abans que concloga el mes de febrer de l'exercici següent al qual es referisca, mitjançant les aplicacions informàtiques que indica l'article 4 d'aquesta instrucció.  
  
3. La informació sobre els convenis contindrà les dades que vénen determinades en les aplicacions que s'esmenten a l'article 4 d'aquesta instrucció, entre altres, les relatives a les entitats participants, l'objecte, els compromisos assumits, la data de formalització i el termini de vigència.  
4. En el supòsit que no s'hagueren realitzat convenis, es farà constar aquesta circumstància mitjançant la comunicació negativa que les esmentades aplicacions contenen.  
5. Les entitats del sector públic autonòmic que no hagen subscrit cap conveni diferent als que hagen remès al llarg de l'exercici, d'acord amb el que disposa l'article 5 d'aquesta instrucció, faran constar aquesta circumstància amb la comunicació negativa que conté l'aplicació a què es refereix l'article 4.1.  
6. A l'efecte d'uniformar el criteri que s'ha de seguir en la inclusió dels convenis en l'esmentada relació anual, s'atendrà a l'any de la seua formalització, per la qual cosa la relació certificada haurà de comprendre tots aquells convenis que hagen sigut formalitzats en l'exercici de referència, encara que les actuacions que les entitats signants han de realitzar per al seu compliment es duguen a terme en els exercicis següents.  
  
7. Les relacions certificades han de contenir exclusivament els convenis primitius. Les incidències que es produïsquen durant la seua execució (modificacions, pròrrogues, variacions de terminis, etc.) han de ser objecte de comunicació posterior a l'òrgan fiscalitzador, en els termes que assenyala l'article 5, apartats 2 i 3, d'aquesta instrucció.  
  
Article 7. Sol·licitud de documentació  
Amb independència de la informació i la documentació assenyalada en els epígrafs anteriors, la Sindicatura de Comptes de la Comunitat Valenciana podrà sol·licitar l'enviament de documentació addicional en relació amb els convenis anteriorment identificats o amb qualsevol altre inclòs en la relació anual dels convenis subscrits o que haurien hagut d'incorporar-s'hi. L'entitat requerida haurà de facilitar la informació i la documentació sol·licitada, en compliment de la col·laboració deguda, tal com preveu l'article 10.1.a de la Llei 6/1985, d'11 de maig, de Sindicatura de Comptes. Aquesta sol·licitud haurà de ser atesa en els termes i terminis fixats en aquella.  
  
Article 8. Quantia dels convenis  
A l'efecte de determinar la quantia dels convenis, s'entendrà, per compromisos econòmics assumits, l'import total de les aportacions financeres que es comprometen a realitzar el conjunt dels subjectes que subscriuen el conveni, independentment de l'aportació del remitent.  
  
  
Article 9. Requisits de l'enviament  
El procediment de remissió telemàtica dels convenis s'ajustarà als estàndards establits en la Llei 39/2015, d'1 d'octubre, del procediment administratiu comú de les administracions públiques, i les normes que la desenvolupen.  
  
  
DISPOSICIÓ TRANSITÒRIA  
  
Els convenis formalitzats a partir de l'entrada en vigor de la Llei 39/2015, d'1 d'octubre (02.10.2016), així com les incidències que es produïsquen en la seua execució, es remetran telemàticament, en qualsevol cas, a partir del 15 gener de 2017, data en la qual estaran operatius els mòduls corresponents a les aplicacions a què es refereix l'article 4 d'aquesta instrucció.  
Les previsions contingudes en l'article 6 de la present instrucció relatives a la tramesa de les relacions certificades de convenis formalitzats anualment o, si escau, de les corresponents certificacions negatives, seran aplicables als exercicis 2017 i següents.  
  
  
DISPOSICIÓ FINAL  
  
El present acord entrarà en vigor l'endemà de la seua publicació en el Diari Oficial de la Generalitat Valenciana.  
  
València, 7 de desembre de 2016.- El síndic major: Vicent Cucarella Tormo.